“เสี่ยหนู” เชียร์ “ช่อ” สุดตัว! ชี้ “เนชั่นฯ” ใช้สื่อเป็นเครื่องมือการเมืองผิดเต็มประตู
“เสี่ยหนู” เชียร์ “ช่อ” สุดตัว! ชี้ "เนชั่นฯ" ใช้สื่อเป็นเครื่องมือการเมืองผิดเต็มประตู
“เสี่ยหนู” เชียร์ “ช่อ” สุดตัว! ชี้ "เนชั่นฯ" ใช้สื่อเป็นเครื่องมือการเมืองผิดเต็มประตู
19 พ.ย. 2562

สืบเนื่องจากกรณีที่ น.ส.พรรณิการ์ วานิช โฆษกพรรคอนาคตใหม่ (อนค.) แถลงถึงนักการเมืองใช้สื่อเป็นเครื่องมือ กรณีเครือเนชั่น และการขยายผลกรณีเฟกนิวส์ โดยมีการกล่าวถึง กรณี น.ส.วทันยา วงษ์โอภาสี ส.ส.บัญชีรายชื่อ พรรคพลังประชารัฐ (พปชร.) ลาออกจากผู้บริหารเครือเนชั่น ก่อนให้นายฉาย บุนนาค สามีดำรงตำแหน่งผู้บริหารแทน เกิดคำถามว่าขณะที่การถือหุ้นสื่อของส.ส.หลายสิบคน เข้าสู่กระบวนการยุติธรรม ต่อมา น.ส.วทันยา โพสต์ข้อความบนเฟซบุ๊กส่วนตัว ระบุว่า ขอชี้แจงความจริง และขอให้หยุดบิดเบือนเผยแพร่ข้อความใส่ร้ายผู้อื่น โดยเปิดเผยว่า อาจจะกำลังพิจารณาดำเนินการตามกฎหมาย ต่อ น.ส.พรรณิการ์ เพื่อให้มีความรับผิดชอบต่อคำพูดของตนเอง
 
ล่าสุด มีความเคลื่อนไหวของนายอนุทิน ชาญวีรกูล รองนายกรัฐมนตรี รมว.สาธารณสุข ในฐานะหัวหน้าพรรคภูมิใจไทย ได้แชร์ข้อความของ น.ส.พรรณิการ์ ในการแถลงข่าวดังกล่าว ซึ่งในเนื้อหาเป็นวิพากษ์วิจารณ์การทำงานของเนชั่น ในการนำเสนอข่าวสาร
โดยเมื่อมีผู้ใช้เฟซบุ๊กรายหนึ่งเข้าไปแสดงความคิดเห็นโดยถามว่า ท่านรองฯ มีความเห็นยังไงครับเรื่องนี้ นายอนุทินได้ตอบว่า “เห็นด้วยกับช่อครับ” และ “อยู่ข้างความถูกต้องเสมอ อยู่กับความถูกต้องไม่มีวันแพ้ใครครับ” และยังบอกอีกว่า “ตนอยู่ฝ่ายประชาชนเสมอตลอดเวลา และไม่มีวันเปลี่ยนแปลง” ขณะที่มีการตอบความคิดเห็นอย่างต่อเนื่อง เช่น “เชียร์ช่อครับในเรื่องนี้”